मुंबई पुलिस ने सचिन तेंदुलकर की बेटी सारा तेंदुलकर के नाम से फर्जी ट्विटर अकाउंट बनाने वाले सॉफ्टवेयर इंजीनियर को गिरफ्तार किया है। इस शातिर शख्स ने सारा तेंदुलकर के नाम से ट्विटर अकाउंट बनाकर राष्ट्रवादी कांग्रेस पार्टी के अध्यक्ष शरद पवार के खिलाफ आपत्तिजनक टिप्पणियां की थी। मुंबई के साइबर पुलिस स्टेशन ने इस केस में सॉफ्टवेयर इंजीनियर नितिन आत्माराम सिसोदे (39) को अंधेरी के लोकसरिता अपार्टमेंट से अरेस्ट किया। बता दें कि कुछ ही दिन पहले सारा तेंदुलकर को धमकी देने और किडनैप करने के मामले में पुलिस ने पश्चिम बंगाल से एक शख्स को गिरफ्तार किया था। रिपोर्ट्स के मुताबिक नितिन ने सारा की एक तस्वीर गूगल ने डाउनलोड की, इसके बाद उसने एक ट्विटर अकाउंट बनाया। इस अकाउंट से 9 अक्टूबर 2017 को शरद पवार के खिलाफ आपत्तिजनक टिप्पणी की गई थी। इस दौरान सचिन की बेटी सारा पढ़ाई के सिलसिले में लंदन में थी। इस केस की शिकायत सचिन तेंदुलकर की ओर से साइबर पुलिस स्टेशन में दर्ज कराई गई थी। मुंबई पुलिस उसी समय से इस शख्स की तलाश थी।